CELEX: 62011CN0485
Language: da
Date: 2011-09-22 00:00:00
Title: Sag C-485/11: Sag anlagt den 22. september 2011 — Europa-Kommissionen mod Den Franske Republik

3.12.2011   
            
            
               DA
            
            
               Den Europæiske Unions Tidende
            
            
               C 355/9
            
         Sag anlagt den 22. september 2011 — Europa-Kommissionen mod Den Franske Republik
   (Sag C-485/11)
   2011/C 355/15
   Processprog: fransk
   
      Parter
   
   
      Sagsøger: Europa-Kommissionen (ved A. Bordes og G. Braun, som befuldmægtigede)
   
      Sagsøgt: Den Franske Republik
   
      Sagsøgerens påstande
   
   
               —
            
            
               Det fastslås, at Den Franske Republik har tilsidesat sine forpligtelser i henhold til artikel 12 i Europa-Parlamentets og Rådets direktiv 2002/20/EF af 7. marts 2002 om tilladelser til elektroniske kommunikationsnet og -tjenester (1) ved i artikel 33 i lov nr. 2009-258 af 5. marts 2009 om audiovisuel kommunikation (2) at indføre et yderligere gebyr, der pålægges udbydere af elektroniske kommunikationstjenester.
            
         
               —
            
            
               Den Franske Republik tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for sit søgsmål har Kommissionen rejst tvivl om foreneligheden af artikel 302a KH i Code général des impôts, der blev indført ved artikel 33 i lov nr. 2009/258 af 5. marts 2009 om audiovisuel kommunikation og tv's nye public service-opgaver, med det ovennævnte »tilladelses«-direktiv. Ved at afkræve virksomheder, der driver et net eller udbyder en elektronisk kommunikationstjeneste i henhold til den generelle tilladelse, et gebyr, har sagsøgte nærmere bestemt tilsidesat direktivets artikel 12. Kommissionen bestrider de franske myndigheders synspunkt, hvorefter denne artikel alene vedrører gebyrer, som staterne kan pålægge »i forbindelse med« udstedelse af en licens eller en handling, der er knyttet til tilladelsesproceduren for udbydere af elektronisk kommunikation. Ifølge sagsøgeren tager ovennævnte artikel således sigte på at omfatte alle former for »administrations«-gebyrer, det vil sige de samlede omkostninger som led i administration, kontrol og gennemførelse af den generelle tilladelsesordning, og ikke alene dem, der er knyttet til udstedelsen af licensen.
   
      (1)  EFT L 108, s. 21.
   
      (2)  JORF nr. 0056, s. 4321.